Kmeň kokosu
**Kokosovník** (lat. *Cocos*) je rod paliem (čeľaď: arekovité). Jeho jediný druh je **kokosovník obyčajný** (iné názvy: **palma kokosová, kokosovník orechoplodový**, ľudovo **kokosová palma**, lat. *Cocos nucifera*). Je pestovaný pre svoje plody, respektíve semená, nazývané **kokosový orech** alebo **kokos**. Pochádza pravdepodobne z juhovýchodnej Ázie, pestuje sa v tropických oblastiach na morských pobrežiach a pobrežiach veľkých riek.

Opis
----

| 10 najväčších producentov kokosu  19. december 2009 |
| --- |
| Štát | Produkcia (v tonách) | Poznámka |
| Filipíny | 19 500 000 | \* |
| Indonézia | 15 319 500 |  |
| India | 10 894 000 |  |
| Brazília | 2 759 044 |  |
| Srí Lanka | 2 200 000 | F |
| Thajsko | 1 721 640 | F |
| Mexiko | 1 246 400 | F |
| Vietnam | 1 086 000 | A |
| Papua-Nová Guinea | 677 000 | F |
| Malajzia | 555 120 |  |
| Tanzánia | 370 000 | F |
| **Svet** | **54 716 444** | **A** |
| žiadny symbol = oficiálne číslaP = oficiálne čísla, F = FAO odhad\* = neoficiálne/polooficiálne/zrkadlové údajeC = vypočítané údaje, A = Celkové (môže obsahovať oficiálne, polooficiálne alebo približné);
Zdroj: Organizácia pre výživu a poľnohospodárstvo |

Kokosová palma je až 30 metrov vysoká palma, v kmeni často prehnutá. Kmeň je pokrytý hustými kruhovými jazvami. Listy pozdĺžneho tvaru vyrastajú na vrchole palmy a sú dlhé až 6 metrov a majú silnú tenkú žilku uprostred. Stonka listu dosahuje dĺžku až 1 m. Kvety vyrastajú v dlhých metlinách z listov a majú žltú farbu, sú samčie aj samičie, rastlina je samoopelivá.

### Plod

Plodom kokosovej palmy je veľká kôstkovica vajcového tvaru s priemerom približne 30 cm. Povrch je zelenej až žltozelenej farby. Konzumuje sa semeno (kokosový orech), z ktorého sa odlupuje vláknitý obal, ktorý kokosu umožňuje klíčiť a pláva na hladine vody, čo umožnilo rozšírenie kokosovníka do mnohých častí tropického pásma. Na jednej palme sa urodí približne 50 – 60 plodov.

Vnútri nezrelých semien je vrstva bielkoviny, ktorá vytvára vo vode emulziu, kokosovú vodu. Pri zretí sa podiel kokosovej vody zmenšuje, ale úplne nezmizne. Pri usušení dužiny vzniká priemyselne využiteľná kopra. Kokosová palma sa rozmnožuje výhradne semenami, ktorých klíčivosť sa pohybuje v rozmedzí niekoľkých mesiacov až rokov.

Rozšírenie
----------

Pestuje sa vo väčšine tropického pásma, na brehoch veľkých riek a morí, vyhovuje mu piesčitá a piesčito-hlinitá pôda s väčším podielom rašeliny.

### Pestovanie v domácnosti

Orechy zakúpené v bežných obchodoch sú zbavené vláknitej vrstvy, ktorá podporuje klíčenie, a preto sa z neho nedá vypestovať rastlina. Rastlina vyžaduje vyššiu vlhkosť vzduchu, v lete teploty v rozmedzí 25 – 30 °C, v zime by teploty nemali klesnúť pod 18 °C. Pravidelná zálievka je nutnosťou, ale rastlina neznesie premočenie. V období vegetačného rastu sa rastlina hnojí 1× týždenne normálnym hnojivom pre izbové rastliny.

Obsahové látky
--------------

Kokos obsahuje 60 – 67 % tuku, 20 % glycidov, 8 % proteínov a 6 % vody. Lisovaním alebo extrakciou sa získava kokosový olej s teplotou topenia 23 – 26 °C.

Využitie
--------

Kokosová palma a jej plody majú široké využitie a to nielen priemyselné ale aj kultúrne. 

* potravinárstvo – zo žltých kvetov sa vyrába sladká šťava, ktorá môže byť ďalej spracovaná na cukor a palmové víno. Z kokosu sa získava kokosový olej a kokosová múčka. Z kvaseného kokosového mlieka sa vyrába liehovina zvaná arak. Z mladých listov sa pripravuje šalát.
* textilný priemysel – z vláknitej vrstvy z oplodia sa pletú rohože a vrecia, spriadajú sa z nej motúzy
* stavebníctvo – listy používa domorodé obyvateľstvo tropických oblastí ako strešnú krytinu
* záhradníctvo – z kokosových vlákien sa vyrábajú kvetináče, disky proti burinám

Dejiny
------

Kokosová palma sa pestuje už viac ako 3 tisíc rokov, napr. v Indii sú prvé záznamy o jej pestovaní datované už približne roku 1000 pred Kr. V minulosti sa zo škrupín sústružili gombíky a misky. Stredná Európa sa o kokosovej palme dozvedela v 16. storočí z antických spisov a herbárov.

Galéria
-------

* Klíčiaci kokosový orech na ostrove HavajKlíčiaci kokosový orech na ostrove Havaj
* Kvety kokosovej palmyKvety kokosovej palmy
* Kokosová palma, MartinikKokosová palma, Martinik

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kokosovník**
* Spolupracuj na Wikidruhoch Wikidruhy ponúkajú informácie na tému **Kokosovník**

Zdroje
------

* *Tento článok je čiastočný alebo úplný preklad článkov Coconut na anglickej Wikipédii a Kokosovník ořechoplodý na českej Wikipédii.*